SMT ปักธงปี 65 รายได้โต 30% แตะ 3.50 พันลบ. รับดีมานด์เพิ่ม-ขยายฐานลูกค้าหนุน
SMT ปักธงปี 65 รายได้โต 30% แตะ 3.50 พันลบ. รับดีมานด์ตลาดโลกที่มีแนวโน้มเพิ่มขึ้น -ขยายฐานลูกค้าใหม่หนุน ส่วนกำไรขั้นต้นวางไว้ที่ 20%
11 ก.พ. 2565

บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT โดยแหล่งข่าวในวงการอุตสาหกรรม เปิดเผยว่า กำไรสุทธิปี 2564 ของบริษัทฯ จะอยู่ที่ประมาณกว่า 200 ล้านบาท สำหรับปัจจุบันบริษัทฯ มีออเดอร์เข้ามาต่อเนื่อง ทั้งจากลูกค้าปัจจุบัน และขยายฐานไปยังลูกค้าใหม่ ด้วยธุรกิจหลักที่มีการเติบโตในทุกกลุ่ม เช่น Optics, IC Packaging และ PCBA Boxbuild ทั้งนี้คาดผลงานไตรมาสแรกของปี 2565 จะออกมาอย่างโดดเด่น นอกจากนี้บริษัทฯ เตรียมเจรจากับลูกค้าใหม่ฝั่งอเมริกา เพื่อสร้างความแข็งแกร่งในกลุ่มลูกค้าอเมริกาและยุโรป รวมทั้งรับดีมานด์ตลาดโลกที่มีแนวโน้มเพิ่มขึ้น ส่งผลให้ปัจจุบันมีลูกค้าเข้ามาอย่างต่อเนื่อง
ด้านปัญหาการขาดแคลนชิปบริษัทฯ ก็แก้ปัญหาด้วยการพัฒนาตลาดและหาลูกค้าใหม่มาเพิ่มเพื่อรับมือกับความเสี่ยงด้านรายได้และพร้อมลุยเป้าปี 2565 ปักธงรายได้โตราว 30% หรือราว 3,500 ล้านบาท ขยับจากเป้าหมายปีก่อนที่วางไว้ 3,000 ล้านบาท ส่วนกำไรขั้นต้นปีนี้วางไว้ที่ 20%